CELEX: 52013PC0325
Language: mt
Date: 2013-05-31
Title: Proposta għal DEĊIŻJONI TAL-KUNSILL dwar l-iffirmar, f'isem l-Unjoni Ewropea, tal-Konvenzjoni ta' Minamata dwar il-Merkurju

|
			
		
		
		52013PC0325
		
			Proposta għal DEĊIŻJONI TAL-KUNSILL dwar l-iffirmar, f'isem l-Unjoni Ewropea, tal-Konvenzjoni ta' Minamata dwar il-Merkurju /* COM/2013/0325 final - 2013/0168 (NLE) */
			
				
		
		
			
			   	MEMORANDUM TA’ SPJEGAZZJONI
Il-merkurju u
l-biċċa l-kbira tal-komposti tiegħu huma tossiċi ħafna
għall-bnedmin, għall-ekosistemi u għall-organiżmi
slavaġ. Għalhekk, dan l-element kimiku ilu li
ġie rrikonoxxut bħala sustanza ta' tħassib globali mill-Programm
tan-Nazzjonijiet Uniti għall-Ambjent (l-UNEP) sa mill-2003[1] u, fil-livell tal-UE,
huwa suġġett għal sett komprensiv ta' miżuri ta' kontroll
fl-ambitu tal-Istrateġija Komunitarja dwar il-Merkurju (fil-qosor
imsejħa "l-istrateġija"), li ġiet adottata fl-2005[2].
Abbażi
tal-approċċ ta' politika ddefinit fl-Istrateġija, l-UE ilha sa
mill-2005 li talbet biex jiġi nnegozjat strument globali u legalment
vinkolanti dwar il-merkurju taħt il-patroċinju tal-UNEP. Il-merkurju
huwa persistenti u l-emissjonijiet tiegħu fl-arja huma suġġetti
għal propagazzjoni atmosferika fuq distanza twila, għal depożiti
madwar id-dinja kollha u għal kumulu fil-katina alimentari, b'mod
partikolari fil-ħut. Għalhekk, il-miżuri li jkunu limitati
għaż-żona ġeografika tal-UE biss mhumiex biżżejjed
biex tiġi indirizzata l-problema globali tal-merkurju.
Il-pożizzjoni
ġenerali miftiehma mill-UE (mogħtija fil-Konklużjonijiet
tal-Kunsill ta' Diċembru 2008) talbet li jinħoloq strument
komprensiv dwar il-merkurju, li jkun ikopri azzjonijiet biex titnaqqas
il-provvista tal-merkurju; titnaqqas id-domanda għall-merkurju
fil-prodotti u l-proċessi; jitnaqqas il-kummerċ internazzjonali
tal-merkurju; jitnaqqsu l-emissjonijiet atmosferiċi tal-merkurju;
tintlaħaq ġestjoni tajba mil-lat ambjentali tal-iskart li jkun fih
il-merkurju; jinstabu soluzzjonijiet tajba mil-lat ambjentali
għall-ħżin tal-merkurju; jiġi indirizzat ir-rimedjar ta'
siti kontaminati eżistenti; u, jiżdied l-għarfien.
Fil-Konklużjonijiet tiegħu ta' Ġunju 2012, il-Kunsill saħaq
dwar l-importanza li nkomplu nieħdu sehem b'mod attiv fin-negozjati dwar
l-elementi kollha tal-konvenzjoni globali dwar il-merkurju tal-ġejjieni.
Permezz
tad-Deċiżjoni GC 25/5 tal-Kunsill Amministrattiv ta' Frar
2009, l-UNEP waqqaf Kumitat Intergovernattiv ta' Nnegozjar (INC - "Intergovernmental
Negotiating Committee") u wkoll tah, bl-istess mod bħall-UE,
mandat wiesa' għal strument komprensiv globali u legalment vinkolanti dwar
il-merkurju.
Abbażi ta' dan il-mandat, saru ħames
laqgħat tal-INC: l-INC-1 fi Stokkolma f'Ġunju 2010, l-INC-2
fil-belt ta' Chiba fil-Ġappun f'Jannar 2011, l-INC-3 f'Najrobi
fil-Kenja f'Novembru 2011, l-INC-4 f'Punta del Este fl-Urugwaj bejn
is-27 ta' Ġunju u t-2 ta' Lulju 2012 , u
l-aħħar waħda l-INC-5 f'Ġinevra bejn it-13 u
t-18 ta' Jannar 2013.
Fl-14 ta' Diċembru 2010,
il-Kunsill awtorizza lill-Kummissjoni tipparteċipa, f'isem l-UE,
fir-rigward ta' kwistjonijiet li jkunu fl-ambitu tal-Unjoni u li l-Unjoni tkun
adottat regoli għalihom, fin-negozjati dwar strument legalment vinkolanti
dwar il-merkurju, b'konsulenza ma' kumitat speċjali ta'
rappreżentanti tal-Istati Membri, u skont id-direttivi ta' nnegozjar
stabbiliti fl-Addendum għal din l-awtorizzazzjoni. 
L-INC-5 ġiet konkluża, kif ippjanat,
billi ntlaħaq ftehim dwar it-test ta' strument globali legalment
vinkolanti li jindirizza l-kwistjonijiet marbutin mal-merkurju, li se jkun
magħruf bħala l-Konvenzjoni ta' Minimata dwar il-Merkurju, u b'hekk
twettaq il-mandat mogħti mid-Deċiżjoni GC 25/5
tal-UNEP biex il-proċess ta' nnegozjar jiġi konkluż qabel is-27
Sessjoni Regolari tal-Kunsill Amministrattiv tal-UNEP (li saret f'Najrobi
mit-18 sat-22 ta' Frar 2013).
L-Unjoni kellha rwol importanti fit-twettiq ta'
dan il-proċess ta' nnegozjar u pparteċipat b'mod attiv
għar-riżultat, li huwa fil-limiti tad-direttivi ta' nnegozjar
mogħtija lill-Kummissjoni.
Is-27 sessjoni tal-Kunsill Amministrattiv
tal-UNEP laqgħet tajjeb it-tlestija tal-proċess ta' nnegozjar u
talbet lid-Direttur Eżekuttiv biex ilaqqa' konferenza tal-plenipotenzjarji
bl-iskop li l-konvenzjoni tiġi adottata u li tinfetaħ
għall-iffirmar.
Il-konvenzjoni l-ġdida dwar il-merkurju se
tinfetaħ għall-iffirmar waqt Konferenza Diplomatika li għandha
ssir f'Kumamoto (fil-Ġappun) bejn is-7 u
l-11 ta' Ottubru 2013. Hija se tissejjaħ
"il-Konvenzjoni ta' Minamata dwar il-Merkurju", għall-belt li
tinsab qrib Kumamoto, u li fiha fis-snin ħamsin (1950s) kien
seħħ l-agħar każ ta' tniġġis bil-merkurju.
Il-kontenut tal-konvenzjoni dwar il-merkurju
huwa konformi mal-pożizzjoni ġenerali tal-UE, kif miftiehma mill-Kunsill
fl-2008 u kkonfermata fl-2012.
Fid-dawl ta' dan kollu, ikun xieraq li
rappreżentant tal-Unjoni Ewropea jiffirma, suġġett għal
konklużjonijiet sussegwenti, il-Konvenzjoni ta' Minamata dwar il-Merkurju.
2013/0168 (NLE)
Proposta għal
DEĊIŻJONI TAL-KUNSILL
dwar l-iffirmar, f'isem l-Unjoni Ewropea,
tal-Konvenzjoni ta' Minamata dwar il-Merkurju
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 192(1)
tiegħu, flimkien mal-Artikolu 218(5), tiegħu,
Wara li kkunsidra l-proposta tal-Kummissjoni
Ewropea,
Billi:
(1)       Il-merkurju u l-komposti
tiegħu huma tossiċi ħafna għas-saħħa tal-bnedmin,
tal-annimali u tal-pjanti u fl-UE huma suġġetti għal regolamenti
maħsuba biex jipproteġu s-saħħa tal-bnedmin u l-ambjent.
(2)       Fl-2009, il-Kunsill
Amministrattiv tal-Programm tan-Nazzjonijiet Uniti għall-Ambjent (l-UNEP)
talab lid-Direttur Eżekuttiv ilaqqa' kumitat intergovernattiv ta'
nnegozjar li ngħata l-mandat jipprepara strument globali legalment vinkolanti
dwar il-merkurju, bil-għan li jlesti xogħlu qabel ma ssir
is-sebgħa u għoxrin sessjoni regolari tal-Kunsill Amministrattiv
fl-2013.
(3)       F'Diċembru 2010,
il-Kunsill awtorizza lill-Kummissjoni tipparteċipa, f'isem l-Unjoni,
fir-rigward ta' kwistjonijiet li jkunu fl-ambitu tal-Unjoni u li l-Unjoni tkun
adottat regoli għalihom, fin-negozjati dwar strument legalment vinkolanti
dwar il-merkurju, skont id-direttivi ta' nnegozjar stabbiliti fl-Addendum
għal din l-awtorizzazzjoni.
(4)       Il-proċess ta' nnegozjar
tlesta kif suppost, u kif kien ippjanat inizjalment, waqt il-ħames
sessjoni tal-kumitat intergovernattiv ta' nnegozjar li saret f'Ġinevra
bejn it-13 u t-18 ta' Jannar 2013.
(5)       L-Unjoni kellha rwol
importanti fit-twettiq ta' dan il-proċess ta' nnegozjar u pparteċipat
b'mod attiv għar-riżultat, li huwa fil-limiti tad-direttivi ta'
nnegozjar mogħtija lill-Kummissjoni.
(6)       Il-Kunsill, fit-3233 sessjoni
tiegħu, li saret fil-21 ta' Marzu 2013, laqa' tajjeb
l-eżitu tal-proċess ta' nnegozjar.
(7)       L-istrument globali u
legalment vinkolanti dwar il-merkurju se jinfetaħ għall-iffirmar waqt
Konferenza Diplomatika li għandha ssir f'Kumamoto (fil-Ġappun) bejn
is-7 u l-11 ta' Ottubru 2013, li se tissejjaħ
il-Konvenzjoni ta' Minamata dwar il-Merkurju.
(8)       Għalhekk, il-Konvenzjoni
għandha tiġi ffirmata f'isem l-Unjoni Ewropea, suġġett
għall-konklużjoni tagħha f'data aktar tard,
ADOTTA DIN ID-DEĊIŻJONI: 
Artikolu 1
L-iffirmar tal-Konvenzjoni ta' Minamata dwar
il-Merkurju b'dan qed jiġi approvat f'isem l-Unjoni, suġġett
għall-konklużjoni tal-Konvenzjoni msemmija.
It-test tal-Konvenzjoni li għandha
tiġi ffirmata huwa mehmuż ma’ din id-Deċiżjoni.
Artikolu 2
Is-Segretarjat Ġenerali tal-Kunsill
għandu jistabbilixxi l-istrument ta’ setgħat sħaħ
għall-iffirmar tal-Konvenzjoni, suġġett
għall-konklużjoni tagħha, għall-persuna indikata
min-negozjatur tal-Konvenzjoni.
Artikolu 3
Din id-Deċiżjoni għandha
tidħol fis-seħħ fil-jum tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
ANNESS 
(it-test tal-Konvenzjoni ta' Minamata dwar
il-Merkurju)
[1]               Id-Deċiżjoni 23/9 tal-Kunsill
Amministrattiv tal-UNEP.
[2]               COM(2005) 20 finali, 28.1.2005, riveduta
fid-dokument COM(2010) 723 finali, 7.12.2010.